
Ysgrifennwch draethawd beirniadol a dadansoddol sy'n trafod eich ymchwil 'astudiaeth gwers' mewn perthynas â’ch maes dewisol.

1. Cyflwyniad 
   Pwrpas y gweithgaredd ymchwil oedd ceisio mesur faint mae gwrthrychau concrit mathemategol, defnyddir gan ysgolion ledled y byd, yn gallu gwella dealltwriaeth plentyn oed Cyfnod Sylfaen o gysyniadau Mathemateg. Mae’n arferiad erbyn hyn, fel amlinellwyd yn nogfennau Llywodraeth Cymru, megis y Fframwaith Llythrennedd a Rhifedd (2013) ac yn adroddiad Dyfodol Llwyddiannus Donaldson (2015) bod Rhifedd yn rhan flaenllaw o gwricwlwm Cymru. Pwysleisir bod angen newid y ffordd rydym yn addysgu Mathemateg, trwy dynnu’r pwysigrwydd oddi wrth y gwneud, a’i drosglwyddo i ganolbwyntio ar allu plentyn i brofi dealltwriaeth wrth drin rhifau. 
    Yn ystod fy lleoliad ar gyfer fy mhrofiad addysgu proffesiynol yn y Cyfnod Sylfaen, daeth yn amlwg bod anghysondebau yn nealltwriaeth o gysyniadau mathemategol yn fy nosbarth. Sylweddolais fod y mwyafrif o ddisgyblion â phrinder gallu esbonio’r gweithredoedd roeddent yn gwneud mewn gwersi Mathemateg, ac felly ond yn dilyn strwythur neu fformiwla i gwblhau cyfrifiadau. Gyda natur profion cenedlaethol yn pwyso ar dueddiad i ganolbwyntio ar elfennau datrys problemau a rhesymu, roedd y maes hwn o ddiddordeb i mi, wedi i mi feddwl ni fyddai’r meddylfryd presennol oedd gan y disgyblion yn mynd i fod yn ddigonol iddynt yn y dyfodol.
     Trwy gynnal yr ymchwil cysylltir arferion i gynnwys a datblygu yn ein haddysgu er lles sgiliau rhifedd plant yn y Cyfnod Sylfaen. Bydd mesur ac asesu dibyniaeth plant yr oed dan sylw ar wrthrychau o’r math, ynghyd â chysylltu’r llenyddiaeth berthnasol yn ehangu dealltwriaeth o sut a faint i ddefnyddio gwrthrychau concrit mathemategol.

2. Cyd-destun yr ymchwil 
      Cynhaliwyd yr ymchwil yn nwy ysgol yn ne orllewin Cymru lle mae Cymraeg yn brif iaith. Gelwir y ddwy ysgol yn Ysgol A ac Ysgol B ar gyfer manylion yr ymchwil.
Ysgol drefol yn Sir Gâr gyda thri chan chwedeg a thri o ddisgyblion oed tair i un ar ddeg yw Ysgol A. Rhannir y disgyblion rhwng un deg tri dosbarth, sydd yn cynnwys deuddeg dosbarth o oed cymysg.
   Mae Ysgol B wedi ei lleoli mewn ardal wledig yn Sir Benfro gyda phum deg pump o blant yn ei mynychu. Caiff y plant eu dysgu mewn tri dosbarth oed cymysg o bedwar i un ar ddeg mlwydd oed.
    Wedi cyflwyno'r maes o ddiddordeb i bartner ymchwil aethom ati i ymchwilio llenyddiaeth a thystiolaeth bresennol ac felly pennu cwestiwn ymchwil sef; sut allwn ni ddefnyddio gwrthrychau concrit mathemategol, megis Numicon, i wella dealltwriaeth cysyniadau Mathemateg plant oed Cyfnod Sylfaen? Golygai hyn ein bod yn gallu asesu os oedd y defnydd o wrthrychau neu driniaethau yn galluogi'r disgyblion yn ein dosbarthiadau i geisio cysylltu’r weithred o gyfrifo swm gyda sut oeddent yn trin y rhifau a goblygiadau hyn ar gyfer symiau eraill.
   Fel gweithgareddau ar gyfer yr ymchwil, buom yn addysgu cysyniad i blant oed Cyfnod Sylfaen, gan ganolbwyntio ar sut gwnaethon nhw ddefnyddio gwrthrychau fel Numicon i estyn eu dealltwriaeth o’r cysyniad addysgwyd. Wedi’r gweithgareddau yn y dosbarth, buom yn cyfweld â chwe phlentyn targed er mwyn galluogi llais y plentyn i esbonio eu barn nhw am agweddau o’r wers, gan ganolbwyntio ar y defnydd o wrthrychau i’w helpu i ddatrys symiau. Ceisiwyd hefyd i asesu faint roedd y gwrthrychau yn eu helpu gyda’r sgil o allu esbonio’r ‘sut’ a’r ‘pam’ yn eu sgiliau rhifedd. Y cwestiwn mwyaf ceisiwyd ateb oedd; ydy defnyddio gwrthrychau i ymarfer symiau yn helpu plant i ddatrys symiau hebddynt yn y pen draw? Hynny yw, oedd cychwyn gydag elfen ddiriaethol yn galluogi plentyn i ddeall yr un cysyniad yn haniaethol.
   
3. Trosolwg o lenyddiaeth berthnasol 
   Yn sgil i’n cwestiwn ymchwil ystyriwyd y llenyddiaeth berthnasol oedd yn amlygu’r testun. Ers amser maith defnyddiwyd gwrthrychau concrit i ddatrys problemau mathemategol gan wareiddiadau eang, ac mae’n dal i gael ei awgrymu i athrawon i’w cynnwys yn eu haddysgu Mathemateg i bob oedran hyd at heddiw (National Council of Teachers of Mathematics 2000). Yn ôl Teacher Vision (2009) defnyddir gwrthrychau concrit i ymhlygu disgyblion yn natur weithredol Mathemateg fel pwnc. Mae eu defnyddio’n effeithiol yn galluogi disgyblion i greu cysylltiadau rhwng cysyniadau diriaethol a haniaethol. Yn benodol daw’r mwyafrif o lenyddiaeth o wreiddiau dulliau cynrychiolaeth Bruner (1966), sef enactif, eiconig a symbolaidd. Dyma’r ffyrdd y mae gwybodaeth yn cael ei amgodio a’i storio yn y cof. Manylwyd ymhellach trwy esbonio’r dulliau fel y canlynol:
Enactif – amgodio gwybodaeth weithredol a’i storio yn y cof, hynny yw cofio gweithred gorfforol.
Eiconig – storio gwybodaeth yn weledol ar ffurf delweddau. Disgrifiwyd hyn fel cael creu llun yn yr ymennydd. Dywed bod hyn yn brofiad ymwybodol i rai ond nid i bawb. 
Symbolaidd – storio gwybodaeth ar ffurf cod neu symbol, megis iaith.
   Awgrymir y ddamcaniaeth adeiladol ei bod yn effeithiol i ddysgu trwy’r dilyniant o gynrychiolaeth enactif i symbolaidd wrth wynebu deunydd hollol newydd. Dadleuir mai pwrpas addysg yw hwyluso sgiliau meddwl a datrys problemau'r plentyn, sydd wedyn yn cael eu trosglwyddo i amryw o sefyllfaoedd, ac felly nid i gyfleu gwybodaeth yn unig (Bruner, 1961). Credwyd hefyd mai plant yn ddysgwyr gweithredol sydd yn adeiladu eu gwybodaeth bersonol (Bruner, 1960). Mae felly yn fwy effeithiol iddynt ddarganfod gwybodaeth yn annibynnol i ddatblygu system amgodio, yn hytrach nag athro yn dweud neu roi'r wybodaeth iddynt, heb ddatblygu unrhyw sgiliau. Cysylltir hyn â’i ddamcaniaeth sgaffaldio, sef y rhyngweithio defnyddiol a strwythuredig rhwng oedolyn a phlentyn a’r prif amcan o roi cymorth iddynt gyflawni nod penodol. Disgrifiwyd hyn gan Bruner fel y nifer o gamau i leihau rhyddid wrth wneud tasg, fel gall plentyn ganolbwyntio ar y sgil anodd mae’n ceisio caffael (1978, p.19).
   Wedi gwneud crynodebau o sylwadau Bruner (1960, 1966, 1978), daeth yn amlwg fyddai’n synhwyrol i gynnwys y tri dull cynrychiolaeth yn y gwersi ymchwil fel rhan o’r cyfleoedd dysgu. Roedd hyn yn galluogi penodi strwythur pendant iddynt a chynnwys mesuriad o ba blant oedd yn gallu cysylltu’r elfennau diriaethol i’r haniaethol; yr enactif a’r eiconig trwy’r defnydd o wrthrychau, i’r symbolaidd, sef hebddynt. Trosglwyddir y dulliau i ganolbwyntio ar agweddau Mathemateg yn sgil i’r cwestiwn ymchwil dan sylw. 
    Symleiddiwyd terminoleg cynrychiolaethau Bruner (1966) i gynnwys y canlynol: concrit, portreadol a haniaethol. 

   Dros y pedwar degawd diwethaf mae amrywiaeth o astudiaethau dros y byd mewn cyfnodau addysg gwahanol yn dangos cynyddiad yn llwyddiant Mathemateg pan ddefnyddir triniaethau yn effeithiol (Canny, 1984; Clements a Battista, 1990; Dienes, 1960; Driscoll, 1981; Fennema, 1972, 1973; Skemp, 1987; Sugiyama, 1987;
Suydam, 1984). Mae eu defnyddio yn y tymor hir wedi canfod bod disgyblion yn gwella eu dealltwriaeth yn y meysydd canlynol:
· Cyfathrebu a thrafod eu meddwl mathemategol.
· Cysylltu profiadau bywyd i symbolaeth fathemategol.
· Meddwl yn ddargyfeiriol i ddod o hyd i ffyrdd amrywiol o ddatrys problemau.
· Dangos perchnogaeth dros eu profiadau dysgu.
· Magu hyder yn eu gallu i ddarganfod atebion i broblemau mathemategol trwy feddwl am ddulliau a’u defnyddio’n annibynnol.
(Heddens, 1986; Picciotto, 1988; Sebesta a Martin, 2004).
   Wrth ymchwilio i’r achos daethom o hyd i’r fethodoleg hon yn cael ei defnyddio gan Weinidogaeth Addysg Singapore, sef gwlad sydd yn perfformio yn uwch na chyfartaledd yr  Economic Co-operation and Development (OECD) ac sydd wedi dangos canlyniadau sefydlog ers 2006 (PISA 2015). Yn ôl y Weinidogaeth defnyddir yr ymagwedd weithredol hon fel ffordd o ddysgu trwy wneud. Caiff triniaethau eu defnyddio fel adnoddau i adeiladu ystyron a dealltwriaeth. Felly o driniaethau a phrofiadau concrit mae dysgwyr yn cael eu harwain i ddatgelu cysyniadau mathemateg haniaethol. Cysylltir hyn â damcaniaeth Bruner (1966) yn union, yn enwedig wrth iddynt gytuno ar rôl yr athro o fod yn hwyluswr i arwain dysgwyr trwy’r lefelau dealltwriaeth concrit, portreadol a haniaethol a darparu sgaffaldio addas (Gweinidogaeth Addysg Singapore, 2012, tud.23). 
   Mae pwysau amser ar gyfer cwblhau cwricwlwm yn arwain at dueddiad naturiol i addysgu'r prif sgiliau ar gyfer pynciau yn y modd sydd yn arbed amser y mwyaf. O ganlyniad i hyn caiff cydgyfeiriant cyflym o reolau a fformiwlâu mae disgwyl i ddisgyblion i ddysgu, sydd felly yn osgoi addysgu trwy’r dulliau cynrychiolaeth a symud ymlaen yn syth at yr haniaethol (Leong, Ho a Cheng, 2015). Serch hyn dywedir mai dilyniant graddedig a chyfarwyddiadol sydd yn deillio o’r concrit i’r portreadol i’r haniaethol yw’r cymorth mwyaf i ddisgyblion sydd yn tangyflawni (Ketterlin-Geller, Chard a Fien 2008, tud. 35). Yn sgil i’n hymchwil bydd sylwadau Ketterlin-Geller et al. yn ein galluogi i asesu dysgu a dealltwriaeth y plant sydd yn tangyflawni yn y maes dysgu penodol, a gallwn sicrhau os ydynt yn elwa o broses y dulliau cynrychiolaeth yn fwy nag eraill. 
   Dangosir ymchwil o ddamcaniaeth dysgu ac astudiaethau dosbarth bod y defnydd o driniaethau yn addysgu Mathemateg yn gallu effeithio ar ddisgyblion yn gadarnhaol. Dywedodd Papert mai triniaethau yw ‘objects to think with.’ (1980) a thrwy eu hymgorffori mewn gwersi Mathemateg mewn ffyrdd bwriadol, gall fod yn gymorth i ddisgyblion i ddeall cysyniadau ac anelu at addysgu effeithiol. Felly cefnogodd y darllen ein cwestiwn ymchwil a rhodd gymorth i fireinio ein cynlluniau am gynnwys a strategaethau’r ymchwil.
    
4. Cynllun astudiaeth gwers 
   Methodoleg yn wreiddiol o Japan ydy astudiaeth gwers sef ymchwil arweiniwyd gan athrawon. Trwy’r arfer hon maent yn cydweithio i dargedu maes nodedig i ddatblygu yn dysgu eu disgyblion. Gan ddefnyddio tystiolaeth bresennol mae cyfranogwyr yn ymchwilio, cynllunio, addysgu ac arsylwi cyfres o wersi ar y cyd, trwy drafodaeth barhaus, adfyfyrio a mewnbwn arbenigol i dracio a mireinio eu hymyriadau. Rhannir y model i dair rhan:

  
   Yr athro Pete Dudley oedd yn gyfrifol am gyflwyno dull astudiaeth gwers i’r Deyrnas Unedig. Gwnaeth ei brosiect peilot ddangos effaith gadarnhaol ar ddysgu disgyblion a chysylltwyd hyn yn uniongyrchol gyda dysgu athrawon (Dudley, 2012).
Ar gyfer yr arsylwi, pwysleisir y pwysigrwydd o gasglu tystiolaeth o’r disgybl yn dysgu, meddwl ac ymgysylltu; ei ymatebion i beth mae’r athro yn gwneud ac yn dweud. Yn ôl Dudley dylai’r elfen arsylwi ganolbwyntio ar unrhyw batrymau yn dysgu'r disgyblion dan sylw, ac yn niweddglo'r wers edrych ar y dystiolaeth o gynnydd mae pob disgybl wedi dangos, neu os ydynt wedi llwyddo yn nod y wers (2011). Mae’n bosib casglu amrywiaeth o ddata trwy arsylwi ar ffurf astudiaeth gwers, gall fod yn ansoddol wrth ystyried dealltwriaeth ac ymgysylltiad disgybl a ffactorau eraill, neu’n feintiol pan fydd gofyn i gasglu data ar gyfer ystadegau. Mae dulliau arsylwi yn ddefnyddiol i ymchwilwyr mewn ffyrdd amrywiol. Maent yn darparu ffyrdd i edrych ar fynegiadau di-eiriau, darganfod rhyngweithiadau rhwng disgyblion, amgyffred sut mae cyfranogwyr yn cyfathrebu eu dealltwriaeth a syniadau, a nodi faint o amser treuliwyd ar weithgareddau (Schmuck, 1997).
   Cyfranogwyr yr ymchwil yn y ddwy ysgol oedd dosbarthiadau oed Cyfnod Sylfaen, sef plant oed pedair i saith. Daw’r sampl o ddau ddeg saith o blant o Ysgol A o flynyddoedd un a dau (sef pump i saith mlwydd oed). Yn nosbarth y Cyfnod Sylfaen yn Ysgol B roedd dau ddeg pump o ddisgyblion o dderbyn i flwyddyn dau (oed pedair i saith). Trwy ddilyn model astudiaeth gwers addysgwyd y wers yn Ysgol A gan gyfoed sef y partner ymchwil. Wrth iddi addysgu roedd hefyd yn arsylwi fel cyfranogwr trwy ystyried camau’r disgyblion wrth wneud gweithgaredd. Roedd cyfle ar ddiwedd y wers i drafod a chrynhoi unrhyw arsylwadau oedd yn cyfrannu at yr ymchwil. Fy rôl oedd arsylwi heb gyfranogi at weithgareddau’r grŵp, a chasglu data am y grŵp cyfan a’r tri phlentyn targed oedd mewn tri grŵp gwahanol. Dewiswyd y tri phlentyn targed i fod yn rhan o gyfweliad grŵp ffocws wedi’r wers er mwyn casglu data pellach a chynnwys llais y plentyn yn yr ymchwil.  Cafodd y plant eu dynodi fel plant targed oherwydd maent ym mlynyddoedd ysgol wahanol ac, yn amlwg felly, â galluoedd gwahanol ac sydd wedi cael profiadau gwahanol o fewn y maes ymchwil.
Cyfnewidiwyd rôl yr arsylwr a’r athrawes yn Ysgol B.
   Cafodd nodiadau maes oedd yn gynnyrch o arsylwadau'r ymchwiliwr nad oedd yn cyfrannu eu nodi ar ffurf daflen wedi ei chreu ar gyfer y wers. Rhannwyd y daflen i adrannau er mwyn casglu data am y grŵp cyfan ac am y plentyn targed yn y grŵp. Caniatawyd hyn i ni amrywio’r data i fod yn ansoddol ac yn feintiol, er enghraifft crëwyd cwestiynau i ateb os oedd y plentyn targed yn gwneud gweithred neu beidio, ac adran i gofnodi sylwadau am ei ddysgu, ei feddwl a’i ymgysylltiad i’r wers. Dyfeisiwyd graddfa defnydd gwrthrychau yn y wers i asesu defnydd pob plentyn yn y grŵp; galluogwyd hyn i ni gymharu’r dosbarthiadau a blynyddoedd ysgol. Trefnwyd y raddfa fel dangoswyd a nodi lefel i bob plentyn:

	Lefel
	Defnydd
	Esboniad o’r lefel

	1
	Hollol annibynnol
	Dim angen defnyddio gwrthrychau o gwbl.

	2
	Annibynnol
	Defnyddio gwrthrychau i ymarfer ac yn gwneud symiau’n annibynnol wedi hyn.

	3
	Rhannol ddibynnol
	Defnyddio gwrthrychau i ymarfer ac i wirio atebion.

	4
	Dibynnol
	Angen defnyddio gwrthrychau i ymarfer, ond yn gallu gwneud symiau hebddynt gyda chymorth oedolyn.

	5
	Hollol ddibynnol
	Angen gwrthrychau i wneud yr holl ymarfer a symiau yn annibynnol.



    Casglwyd sylwadau wrth blant gan ddefnyddio cyfweliadau grŵp ffocws, sef y plant targed o bob grŵp. Defnyddir i wybod am brofiadau disgyblion am ddull addysgu neu asesu penodol (Breen, 2006). Awgrymir i ystyried beth rydych yn disgwyl i ddarganfod o gyfweliad grŵp ffocws cyn ei wneud. Cytunwyd ar gwestiynau i ofyn i’r disgyblion am y wers a’u dysgu personol nhw fel modd o gasglu rhagor o ddata ansoddol, i ychwanegu at yr ymchwil casglwyd yn y wers. Roedd hyn hefyd yn ffordd o ystyried sylwadau'r disgyblion am yr hyn roeddent yn gwneud, a’u dealltwriaeth o’r cysyniadau ymwelwyd ag yn y wers. Dewiswyd tri phlentyn targed fel sy’n arferol i wneud fel rhan o astudiaeth gwers, ac fel eu bod o flynyddoedd ysgol wahanol.
    Wedi’r wers defnyddiwyd cylchred adfyfyriol Gibbs i adfyfyrio ar y broses a phennu datblygiadau ar gyfer y wers nesaf ac am y dyfodol. Yn ôl Grigg a Lewis (2017) mae ymarfer adfyfyriol yn cynnwys datblygu eich gweithredoedd, mae’n parhau trwy eich gyrfa ac yn broses heriol. Wrth adfyfyrio ar y gwersi defnyddiwyd y cylchred isod i ail-feddwl yn ôl ac ystyried y camau i symud ymlaen. 
 (
Cylchred
 
Adfyfyriol
 Gibbs (1988).
)

5. Ystyriaethau Moesegol 
   Fel rhan o wneud gwaith ymchwil mewn dosbarth mae ystyriaethau moesegol yn gysylltiad hanfodol. Cwblhawyd ffurflen foeseg i amlinellu'r camau er mwyn sicrhau diogelwch cyfranogwyr, yr ymchwilydd a’r Brifysgol. Roedd hefyd cydnabyddiaeth am  adborth, cydsyniad a chyfrinachedd, a diogelu a storio data. Darllenwyd canllawiau'r Brifysgol am ymchwiliad moesegol a hefyd BERA Ethical Guidelines for Educational Research (2011). 
Cafwyd cydsyniad wrth y plant oedd yn rhan o’r ymchwil a chaniatâd wrth eu gwarcheidwaid cyfreithiol. Cydymffurfiwyd â gofynion cyfreithiol sy’n berthnasol i weithio gyda phlant, gan gynnwys canllawiau’r Ysgol yn ei pholisi diogelu plant. Sicrhawyd nid oedd unrhyw blentyn yn cael ei drin yn wahanol i eraill os oeddent yn penderfynu peidio fod yn rhan o’r ymchwil neu yn tynnu’n ôl o’r astudiaeth, ac roeddent yn ymwybodol eu bod yn gallu ymadael a’r gweithgareddau ar unrhyw amser. Dewiswyd dulliau ymchwil synhwyrol i geisio cael data ansoddol ac esboniwyd pob cam i’r plant iddynt gael ymwybyddiaeth lawn o bopeth roeddent yn rhan ohono, i helpu lleihau'r effaith o ymwthiad a thrallod ar y cyfranogwyr. Nid oedd cwestiynau yn arweiniol, ond yn agored i ganiatáu’r cyfranogwyr i roi ymatebion gonest.
   Fel ymchwilydd dilynwyd protocolau er mwyn diogelu rhag risgiau a chyhuddiadau personol trwy:
· sicrhau bod oedolyn, be bai’n bartner ymchwil neu aelod o staff yr Ysgol yn bresennol ar bob achlysur.
· gynnal cyfweliadau grŵp ffocws mewn ardal agored.
· gynnwys unrhyw blentyn hoffai fod yn rhan yn y cyfweliad grŵp ffocws (pe bai’n blentyn targed neu beidio), os oedd ei rieni wedi rhoi caniatâd iddynt wneud.
· egluro nad oedd unrhyw blentyn wedi cael mantais neu roddion am ein bod yn eu cyfweld.
   Cynhaliwyd yr ymchwil mewn modd proffesiynol, moesegol a phriodol er mwyn cadw enw da'r Brifysgol ac i beidio ag amharu ar y berthynas gyda’r Ysgol. Gwnaed cytundebau i beidio ffabrigo na ffugio unrhyw ganlyniadau, trin yr ymchwil na llên-ladrata gwaith eraill. Caiff pob rhan o’r data eu diogelu, a ni fydd enwau ysgolion na disgyblion yn cael eu cynnwys yn unrhyw ddogfennaeth yr ymchwil. Cafodd yr holl ddata eu cadw ar declyn a ffon gof wedi’u diogelu â chyfrineiriau, ac mae’r dogfennau yn gyfrinachol heb unrhyw enwau yn rhan o’u cynnwys.

6. Astudiaethau Gwersi a Dadansoddiadau 
6.1 Gwers 1 Ysgol A a Dadansoddiad
   Addysgwyd gwers wedi ei seilio ar weithgaredd adio syml lle fuodd y disgyblion yn ceisio datrys symiau gan ddewis os hoffent ddefnyddio gwrthrychau i’w helpu. Meini prawf llwyddiant y disgyblion oedd defnyddio gwrthrychau i ddatrys symiau adio trwy ddewis y nifer o wrthrychau cywir a’u rhoi ar daflen. Er enghraifft:

Roedd hefyd gofyn i ddisgyblion i geisio defnyddio’r gwrthrychau (os oedd angen) i esbonio gweithredoedd eu cyfrifiadau. Gwahaniaethwyd y cwestiynau ar gyfer y tri grŵp gallu gwahanol i gynnwys rhai fel yr enghraifft, a hefyd problemau gyda rhif coll yn y swm. Amlinellwyd y sgiliau o Gwricwlwm y Cyfnod Sylfaen (2015) fel hyn ar gyfer y wers:
   
Wrth edrych ar y sgil am waith blwyddyn un mae’n amlwg bod Llywodraeth Cymru yn ymwybodol am bwysigrwydd dysgu plant i gael profiad o’r elfennau concrit a phortreadol cyn defnyddio’r haniaethol i wneud gwaith blwyddyn dau. 
   Gwnaeth y mwyafrif o ddisgyblion cyflawni nod y wers ac amrywiodd y ffordd ynglŷn â sut gwnaethant hyn. Roedd nifer o blant yn defnyddio eu bysedd er mwyn datrys y symiau, ac roedd yn amlwg bod rhai wedi arfer a defnyddio strwythur cadw rhif cyntaf y swm yn eu pennau a chyfrifo ymlaen o’r rhifolyn hynny. Buodd rhai yn defnyddio Numicon fel awgrymwyd gan y daflen oedd wedi paratoi ar eu cyfer.  Ar ôl iddynt gael esiampl wedi eu modelu gan ddefnyddio gwrthrychau, gwelwyd newid yn meddwl rhai o’r disgyblion wrth iddynt sylweddoli eu bod yn haws i wneud gydag elfen weledol a choncrit.                   
   Sylweddolwyd gallai’r wers gael ei gwella ar gyfer y dosbarth nesaf yn Ysgol B. Cytunwyd bod angen cyflwyniad mwy cryno i sbarduno'r disgyblion i gael diddordeb am gynnwys eu tasgau. Yn ystod y wers yn Ysgol A amharodd y diffyg cyflwyniad clir a chynhyrfus ar ymgysylltiad y plant am weddill yr amser roeddem yn gweithio gyda hwy. Daethom yn ymwybodol bod angen modelu esiampl o beth roeddwn yn disgwyl ohonynt yn y grwpiau. Roedd angen dangos yn glir y strwythur o ddefnyddio’r Numicon neu wrthrychau eraill i ddatrys y symiau. Penderfynwyd gallai hyn cael ei gyflwyno trwy ofyn i’r disgyblion i ddweud wrth yr athrawes pa gamau sydd nesaf, yn hytrach na’r athrawes yn dweud wrth y disgyblion beth i wneud. Cysylltir hyn â damcaniaeth Bruner (1960) am blant yn ddysgwyr gweithredol, ac yn elwa o brofiadau lle maent yn darganfod gwybodaeth dros eu hunain. Byddai hefyd yn gyfle iddynt ymarfer yr elfen esbonio ym meini prawf llwyddiant y wers ac yn rhan sylweddol o’r data sydd yn cael ei gasglu. Wedi i bawb feistroli’r cyfrifiadau roedd wedyn angen sgaffaldio esiampl o swm heb ddefnyddio gwrthrychau er mwyn i rai disgyblion gallu ymestyn eu sgiliau i ddefnyddio’r gynrychiolaeth haniaethol. Yna dylem ddefnyddio cwestiynu effeithiol i annog unigolion i esbonio’r ‘pam’ tu ôl i’w gweithredoedd, i roi’r cyfle i bawb cael cyflawni’r elfen hon o’r meini prawf llwyddiant. Trwy gynnwys yr holl elfennau hyn gallwn wella effeithiolrwydd yr addysgu ac ansawdd y data buom yn casglu.
  Yn bennaf dysgwyd bod angen addasu ein hoffer ymchwil i gasglu tystiolaeth well ar gyfer y wers nesaf. Cytunwyd i addasu’r wers i blant gael defnyddio gwrthrychau yn gyntaf wrth ddatrys symiau, cyn symud ymlaen i’w datrys yn haniaethol. Bydd hyn yn ein galluogi i gasglu tystiolaeth well am y defnydd ohonynt yn union. Byddwn hefyd yn gallu asesu faint o ddisgyblion sydd yn symud ymlaen o’r cynrychiolaethau concrit a phortreadol heb sgaffaldio gan athrawes neu beidio. 
      Deallwyd bod y ffurflen arsylwi yn cynnwys agweddau o ddata nad oedd yn berthnasol i’r cwestiwn ymchwil; hynny oedd am weithredoedd yr athrawes yn y wers. Penderfynwyd felly i gael gwared ar yr adran hon o’r daflen, yn enwedig oherwydd yr amser byr oedd gennym i gasglu data am y disgyblion a’u defnydd o’r gwrthrychau. 
   Ar gyfer y wers yn Ysgol B roedd angen newid y testun; teimlwyd byddai’n rhy syml i flwyddyn dau oherwydd y gwahaniaeth yng ngallu'r disgyblion yn y ddau ddosbarth. Addaswyd cynnwys y wers felly i ddatrys problemau gydag elfen o resymu, fel bod y ffurflen arsylwi dal yn berthnasol. Teimlwyd hefyd bod amrywiaeth o ffyrdd gallai’r disgyblion ddefnyddio’r gwrthrychau i brofi eu dealltwriaeth o’r cysyniadau ynghlwm i’r cwestiynau datrys problemau, yn hytrach na deall strwythur a’i ddefnyddio yn yr un modd am bob swm. Cysylltir hyn yn uniongyrchol â damcaniaeth sgaffaldio Bruner (1960) unwaith eto, ac felly roedd addysgu’r wers yn y modd hwn yn sylfaen gwell ar gyfer gallu ei wneud yn effeithiol.
  
6.2 Gwers 2 Ysgol B a Dadansoddiad
   Addaswyd nod y wers ar gyfer Ysgol B i gynnwys datrys problemau Pasg Mathemateg gan ddefnyddio gwrthrychau mewn amrywiaeth o ffyrdd, er enghraifft fel cynrychiolaeth neu fel cymorth i ddatrys symiau. Yn yr un modd a’r wers yn Ysgol A roedd y meini prawf llwyddiant yn cynnwys y disgyblion yn rhoi esboniad dros eu gweithredoedd , gan ddefnyddio gwrthrychau fel cymorth. Trefnwyd sgiliau’r wers fel dangosir:

   Oherwydd yr ystod o allu ym mlwyddyn dau yn Ysgol B crëwyd problemau iddynt ddatrys oedd yn cynnwys nifer o sgiliau o Gwricwlwm y Cyfnod Sylfaen (2015), oedd yn cyd-fynd â’r mathau o gwestiynau bydden nhw yn cael ar eu profion Cenedlaethol ym mis Mai 2018. Cysylltwyd hefyd sgiliau rhesymu i bob problem (gweler yr atodiadau am y problemau defnyddiwyd). Daeth pob sgil o’r llinyn defnyddio sgiliau rhif. Roeddent yn cynnwys:


(Cwricwlwm y Cyfnod Sylfaen, 2015)
      Ceisiwyd cynnwys pob ymagwedd oedd angen datblygu o’r wers flaenorol yn y wers hon i wella dysgu, meddwl ac ymgysylltiad y plant. Rhoddodd hyn delwedd gadarn o ba blant oedd yn gyfforddus yn defnyddio’r cynrychiolaethau concrit  a phortreadol, a faint oedd wedi aeddfedu i beidio â’u hangen rhagor yn eu gwaith Mathemateg ar gyfer sgiliau penodol. Roedd yn amlwg yn yr Ysgol hon bod y defnydd o wrthrychau yn gadarn i blant yn derbyn a blwyddyn un; roeddent wedi arfer a defnyddio gwrthrychau Numicon ac yn deall gallent eu defnyddio i bwrpasau gwahanol. 
   Os caiff y wers hon ei hail-ymweld bydd angen ystyried gwahaniaethu yn well er mwyn i bob plentyn gael profiad o ddefnyddio’r elfen haniaethol yn ei gyfrifiadau. Roedd rhai o’r cwestiynau datrys problemau braidd yn uchelgeisiol ac felly roedd angen gwrthrychau ar y mwyafrif fel cymorth. Byddai hyn yn galluogi athro neu athrawes i ddeall sut mai cyflwyno’r haniaethol i blant ifanc; yn enwedig am ei fod yn gysyniad cymhleth. Byddai hefyd wedi bod yn ddiddorol i roi dewis o amrywiaeth o wrthrychau i’r disgyblion, er mwyn adnabod eu hoffterau. Gallai cynnwys hyn yn y wers rhoi syniad i’r addysgwr o ba wrthrychau sydd orau ar gyfer tasgau penodol, a hefyd pa rhai i ddefnyddio i gael y gorau o’r disgyblion. Mae hefyd yn gyfle i ddisgyblion i wneud penderfyniadau synhwyrol am ba wrthrychau sydd orau i ddefnyddio ar gyfer y gweithgaredd maent yn gwneud; a chaiff hyn eu defnyddio ar gyfer eu dysgu yn y dyfodol. Gall hefyd fod yn declyn i athro neu athrawes asesu os yw plentyn yn deall pa wrthrychau dylent ddefnyddio am weithredoedd Mathemateg benodol.
   Er mwyn casglu gwell tystiolaeth i rannu ag eraill mae angen addasu ein hoffer ymchwil a’u mireinio i allu canolbwyntio ar y cwestiwn ymchwil. Wedi i ni addasu’r ail wers a’i gwella teimlwyd bod dal angen mireinio adrannau o’r casglu data, a ffocysu ar elfennau penodol er mwyn i’r ymchwil fod yn raenus ac yn berthnasol. Amlygir ymhellach ar y datblygiadau sydd angen gwneud yn adran wyth, sef y casgliad. 

7. Trafodaeth ar ganfyddiadau mewn perthynas â llenyddiaeth ac ymchwil cysylltiedig 
     Darganfuwyd bod defnyddio cynrychiolaethau Bruner (1966) yn manteisio i fwyafrif o ddisgyblion yn y dosbarthiadau. Roedd eu tywys trwy’r elfennau concrit a phortreadol yn eu cefnogi wrth ddatrys symiau a phroblemau Mathemateg, ac yn paratoi rhai i wneud mewn modd haniaethol. Gwelwyd y gefnogaeth fwyaf yn yr addysgu i’r disgyblion ystyrir i fod yn perfformio ar lefel is na sydd yn ddisgwyliedig ohonynt, sydd yn cyd-fynd â chasgliadau Ketterlin-Geller et al. (2008).    
     Sylweddolwyd bod cysylltiad rhwng dysgu blaenorol y disgyblion, a’u hymgysylltiad at ddefnyddio gwrthrychau i’w cefnogi. Roedd amrywiaeth yn y ddau ddosbarth ynglŷn â’u profiadau yn y gorffennol o’r broses goncrit a phortreadol. Daeth yn amlwg bod rhai disgyblion wedi arfer a defnyddio proses haniaethol yn syth ac felly heb fawr o brofiad na diddordeb mewn defnyddio gwrthrychau yn eu gwaith. I rai o’r disgyblion henach ym mlwyddyn dau a’r rhai aeddfed ym mlwyddyn un nid oedd angen gwrthrychau arnynt yn rhannau o’r symiau roeddent yn datrys. Oherwydd nid deunydd newydd oedd yn cael ei addysgu, galluogwyd hyn iddynt ddefnyddio’r broses haniaethol o’r cychwyn. Efallai wrth addysgu testun hollol newydd i’r disgyblion, bydden nhw wedi ymateb mewn ffordd lai hyderus ac wedi gwerthfawrogi dysgu drwy broses goncrit neu bortreadol. Gwelwyd bod gwrthrychau yn gymorth i ddisgyblion wrth geisio esbonio’r ‘pam’ tu ôl i’w cyfrifiadau, hyd yn oed i’r rhai oedd yn gwneud cyfrifiadau heb ddefnyddio gwrthrychau. Roedd petai galled gafael yn rhywbeth yn ysgogiad i blentyn gallu dewis a strwythuro geirfa i gynnig esboniad.
   Buodd disgyblion yn ymateb yn dda i’r sgaffaldio a fu yn ystod y gwersi. Galluogwyd iddynt gael perchnogaeth dros eu dysgu, ac roedd rhai yn trosglwyddo modelu'r athrawes i gyfrifo symiau heb gymorth oedolyn. Cysylltir hyn â gwaith Heddens, Picciotto a Sebesta a Martin, (1986, 1988, 2004) wrth astudio gwellhad yn ddealltwriaeth disgyblion trwy ddefnyddio gwrthrychau yng ngwaith Mathemateg yn y tymor hir. Gwelwyd y canfyddiad hwn yn Ysgol B yn fwy nag Ysgol A oherwydd natur yr addysgu blaenorol yn y dosbarth oedd yn cynnwys mwy o sgaffaldio yn hytrach na chyflwyno ac ymarfer strwythurau. 
    Fel amlinellwyd gan Leong et al. (2015) roedd amser i ymweld â phob rhan o gynrychiolaethau Bruner (1966), y concrit, portreadol a haniaethol yn heriol. Deallwyd bod prinder amser i gysylltu’r prosesau at ei gilydd gyda chynifer o elfennau i addysgu yn y maes Datblygiad Mathemategol yn y Cyfnod Sylfaen. 
   I’r rhai oedd yn manteisio o gael eu haddysgu trwy ddulliau cynrychiolaethau Bruner (1966) ym Mathemateg, golygir hyn gall gwersi a gweithgareddau gael eu teilwra i grwpiau gwahanol o ddisgyblion. Fel enghraifft, y disgyblion oedd yn tangyflawni oedd yn elwa mwyaf o ddulliau concrit a phortreadol er mwyn gallu esbonio eu gweithredoedd a cheisio deall yr elfen haniaethol. Iddyn nhw felly, gellir cynnwys mwy o addysgu ar y ffurf hon iddynt wella eu dealltwriaeth o gysyniadau Mathemateg.
   Oherwydd yr ymateb da i’r sgaffaldio bu’n rhan o’r gwersi, gallai cynllunio hyn gael effaith gadarnhaol ar ddisgyblion. Hynny yw cynllunio cwestiynau i ofyn yn y gwersi i wneud i ddisgyblion feddwl a defnyddio dysgu blaenorol. Trwy wneud hyn gellir cynyddu ymgysylltiad disgyblion a hybu perchnogaeth dros ddysgu personol. 
    
8. Casgliad 
  Defnyddiwyd nifer o ddulliau casglu data oedd yn amrywio yn eu dibynadwyedd. Bu’r data yn gymysgedd o ddata meintiol ac ansoddol i gael amryw o ffynonellau i dynnu casgliadau o’r ymchwil. Oherwydd y gwahaniaeth yn natur y ddau ddull, ac oedran y plant dan sylw, amharwyd ar ddilysrwydd y data mewn ambell sefyllfa felly tybiwyd bod cryfderau a chyfyngiadau amrywiol i’r gwaith ymchwil.

8.1 Y Gwersi – Arsylwi Cyfranogwyr
   Cynlluniwyd y gwersi addysgwyd yn ofalus er mwyn iddynt fod yn addas i gasglu data perthnasol i’r ymchwil. Adnabuwyd y disgyblion yn y dosbarthiadau gan yr ymchwiliwr oedd yn eu haddysgu yn dda, ac roeddent wedi arfer ag anghenion y dysgwyr. Gwahaniaethwyd y gweithgareddau fel roedd yn bosib casglu data sylweddol o bob grŵp o ddysgwyr. Roeddent hefyd yn ymwybodol o sut i herio unigolion ac i gael y gorau allan ohonynt. Buodd hyn yn sylfaen da ar gyfer casglu data dibynadwy oherwydd y berthynas rhwng y disgyblion a’r athrawes; roeddent yn gyfforddus yn addysgu a dysgu ei gilydd ac nid oedd yr amgylchedd addysgu yn ffug.  
      Serch hynny nid oedd yr ymchwiliwr oedd yn addysgu wedi bod mewn cysylltiad gyda’r disgyblion ers rhai wythnosau oherwydd ymrwymiadau i’r Brifysgol. Yn naturiol buodd y disgyblion yn gyffrous ac amharwyd ar amgylchedd a threfn arferol y dosbarth, yn enwedig bod arsylwr nad oedd yn cyfranogi i’r gweithgareddau yn rhan o’r dosbarth hefyd. Effeithiodd hyn ar ymateb rhai plant ac felly cafodd effaith ar y data casglwyd amdanynt gan nad oedd rhai yn ymddwyn yn y modd arferol. Os oeddent yn dawelach nag aelodau eraill o’r grŵp roedd perygl o gyffredinoli eu hymatebion i gyd-fynd â rhai eu cyfoedion.
   Buodd mwy nag un grŵp o ddisgyblion yn rhan o’r wers. I’r rhai nad oedd yn cael eu harsylwi roeddent yn torri ar draws yr addysgu gyda’r grŵp oedd dan sylw trwy ofyn cwestiynau am eu gweithgareddau hwy. Roedd hyn yn ddisgwyliedig oherwydd oedran y plant, ond amharwyd felly ar ganolbwynt yr athrawes rhag y dysgu roeddent i fod i arsylwi. O ganlyniad mae’n bosib bod elfennau  o ddata wedi’u colli oherwydd y bwlch yng nghanolbwyntio’r athrawes ar y dysgu dan sylw. Yn y dyfodol, ar gyfer dosbarthiadau Cyfnod Sylfaen lle mae amrywiaeth o weithgareddau yn rhan o wers gyffredin, gallai fod yn syniad i dynnu’r grwpiau o blant nad yw’n cael eu harsylwi allan o’r dosbarth (lle’n mae’n briodol) iddynt beidio ag amharu ar y dysgu yn y grŵp arsylwi; heb law byddai gwneud hyn yn newid naturioldeb y dosbarth.

8.2 Arsylwi heb gyfranogi
   Manteisiwyd ar y cyfle i arsylwi heb gyfranogi at y gweithgaredd oedd dan sylw yn ystod y gwersi ymchwil. Galluogodd hyn i’r arsylwr rhoi ystyriaeth annhueddol a datgysylltiedig i’r 
sefyllfa, yn enwedig gan nad oeddent yn adnabod y disgyblion. Yn ôl Abbott (2009) mae rôl amhleidiol yr arsylwr yn caniatáu iddynt wneud dadansoddiad gofalus trwy feirniadu pob ffenomenon yn gysylltiedig â’r ymchwil.
   Aiff Abbott (2009) ymlaen i ddadansoddi'r cyfyngiadau i ymchwil gall arsylwi heb gyfranogi cael ar ddata, ac yn yr un modd effeithiodd ar ddibynadwyedd a dilysrwydd ein hymchwil. Nid oedd eglurder gan yr arsylwr am weithgareddau neu ddigwyddiadau bu yn y dosbarth yn flaenorol. Roedd rhaid iddynt ddeall a dehongli'r hyn a welwyd yn unig. Roedd perygl felly byddai rhai casgliadau yn rhagfarnllyd neu wedi eu heffeithio gan gredoau neu ragdybiaeth bersonol. 
   Roedd presenoldeb dieithryn yn effeithio ar ddisgyblion mewn ffyrdd gwahanol. Os yw’n effeithio eu nodweddion naturiol nid yw’r data felly yn ddilys, ond yn wybodaeth annaturiol a ffurfiol (Abbott 2009). Oherwydd oed y plant oedd yn rhan o’r ymchwil roedd yn anodd fod yn arsylwr doedd dim yn cyfranogi; roedd amryw o ddisgyblion yn mynnu sylw oedolion, gan gynnwys yr arsylwr i roi cymorth iddynt yn eu gwaith. Felly yn yr un ffordd a effeithiodd ar yr ymchwilydd oedd yn addysgu, roedd tueddiad i golli canolbwynt oherwydd y gwrthdyniadau.

8.3 Nodiadau Maes –Taflen Arsylwi
   Er mwyn casglu nodiadau maes crëwyd taflen arsylwi gyda phenawdau penodol yn ymwneud ag agweddau o ddata roeddwn am gasglu; rhai yn feintiol megis y raddfa mesur ymgysylltiad gyda gwrthrychau ac agweddau eraill oedd yn ansoddol. Sicrhawyd hyn dibynadwyedd yn y data casglwyd oherwydd ei fod mor benodol i’r cwestiwn ymchwil. 
    Wedi dweud hyn roedd gormod o wybodaeth i gasglu mewn amser mor fyr, ac wedi adolygu ar ôl y wers gyntaf, sylweddolwyd nid oedd rhannau o’r daflen yn berthnasol ond yn wybodaeth ychwanegol. Amharwyd felly ar y dilysrwydd oherwydd y brys i ysgrifennu'r holl ddata. I gynyddu dilysrwydd y data casglwyd ar ffurf y daflen, dylai wedi canolbwyntio yn fwy ar y plentyn targed yn hytrach na dynodi adrannau hafal iddyn nhw a’r grŵp cyfan. Trwy greu a defnyddio graddfa defnydd gwrthrychau a lefelu pob plentyn yn ôl disgrifiad lefel, buodd amrywiaeth ym marn arsylwyr yn amharu ar ddibynadwyedd y data hynny, am eu bod yn amhendant.
  
8.4 Cyfweliadau Grŵp Ffocws -  lled strwythuredig
  Pwrpas y cyfweliadau grŵp ffocws oedd casglu data ansoddol am farn y disgyblion am y wers roeddent yn rhan ohono. Cryfderau'r dull hwn yw ein bod yn cael mewnwelediadau newydd i faes rydym yn diddori ynddo trwy sgwrs naturiol a hyblyg, a pherthynas gadarnhaol rhwng y cyfwelydd a’r cyfwelai. Wrth ddeall barn disgyblion am y wers gallwn wedyn rhagfynegi eu barn am agweddau eraill o’u haddysg lle mae’n addas i wneud, a defnyddio hyn ar gyfer ymchwil pellach yn y dyfodol. Yn bennaf cawn lais y disgybl yn rhan o’r broses, sydd yn eu caniatáu i gael mewnbwn i’w dysgu ac addysgu yn y dyfodol.
   Mae Breen (2006) yn amlinellu cyfyngiadau cyfweliad grŵp ffocws fel y canlynol:
•	Sampl rhagfarnllyd,
•	Mae anhawster o atal unigolyn dominyddol rhag amharu ar sylwadau eraill yn y grŵp,
•	Mae’r data sy’n cael ei ddarganfod yn benodol iawn i’r achos ymchwil ac yn anodd cysylltu i gyd-destunau eraill. 
   Oherwydd oed y plant roedd yn anodd iddynt gyfleu gwybodaeth neu eu teimladau heb fewnbwn oedolyn. Effeithiodd hyn ar eu hymatebion a gallai edrych fel eu bod wedi eu trin; felly cwestiynwyd dilysrwydd eu sylwadau. Nid oedd disgyblion o hyd yn awyddus i ateb cwestiynau oherwydd nad oeddent yn adnabod un o’r cyfwelwyr a theimlodd rhai pwysau i ymateb ‘yn gywir’. Yn y dyfodol mae angen mireinio cwestiynau, ac addasu nhw ar gyfer y plant dan sylw; roedd rhai cwestiynau yn gymhleth i blant oed Cyfnod Sylfaen felly cafodd y data ei gyffredinoli i gyd-fynd â sylwadau cyffredinol y cyfweliad.
    Er ystyrir y broses o gyfweliadau grŵp ffocws i fod yn ddibynadwy, gwelwyd yn yr ymchwil mai’r atebion i gwestiynau a amharodd ar y data fwyaf. Roedd yn hawdd defnyddio sampl gynrychiadol gyda’r dull hwn wrth sôn am gynrychiolaeth y dosbarth. Nid yw’r sampl yn ddigon cynrychiadol ar gyfer y Sir na Chymru.  
  Ar gyfartaledd mae’r dibynadwyedd a dilysrwydd y data casglwyd  yn amrywio. Yr achosion mwyaf am hyn yw effaith oed y plant ar yr ymchwil, yn enwedig y data ansoddol sy’n gysylltiedig â hwy. Gwelwyd bod cryfderau a chyfyngiadau i’r holl ddulliau ymchwil defnyddiwyd a fu felly yn amharu ar ddibynadwyedd a dilysrwydd yr ymchwil yn gyffredinol.

9. Argymhellion a’r dyfodol 
   Y prif argymhelliad wedi gwneud yr ymchwil hon fyddai i fireinio’r cwestiwn ymchwil yn fanylach i gynnwys casglu data ar grŵp penodol o ddysgwyr. Byddai hyn wedi bod yn fantais fel ein cyflwyniad cyntaf i astudiaeth gwers. Gallaf nawr defnyddio’r canfyddiadau i lywio ymchwil pellach trwy ragor o astudiaeth gwers, i geisio deall sut i ddatblygu sgiliau datrys haniaethol plant sgiliau sylfaen. Bydd hyn yn rhoi mewnwelediad ar sut i addysgu, sgaffaldio a chynllunio gwersi effeithiol er mwyn i’r disgyblion hyn cyflawni yn y maes. 
   Yn y dyfodol, gan gynnwys yn fy mhrofiad ysgol nesaf, byddaf yn mynd ati i gynllunio unedau cyfarwyddiadol ac enghreifftiol o waith Mathemateg wedi’u seilio ar gyflwyno deunydd trwy gynrychiolaethau Bruner (1966), gan dalu sylw yn enwedig i sut mae dysgwyr yn ymateb i symud ymlaen i’r elfen haniaethol o dasgau. Bydd yr unedau yn ffyrdd o arbrofi gyda’r fethodoleg a gall canlyniadau cael eu harsylwi ar unwaith. Bydd gweithredu hyn drwy’r holl gwricwlwm Mathemateg o’r cychwyn yn rhy uchelgeisiol, felly dechreuaf drwy greu uned o bedair i chwe awr o amser addysgu i arbrofi os yw’n amser rhesymol i fewnbynnu cynrychiolaethau Bruner (1966) ac i arsylwi canlyniadau. Efallai na fydd yn addas i bob llinyn ym maes Datblygiad Mathemategol. 
   Er mwyn defnyddio’r ymchwil ymhellach gall yr unedau yma cael eu rhannu gydag athrawon eraill mewn ysgol neu glwstwr, neu eu cyfnewid os yw mwy nag un athro yn rhan o’r broses cynllunio. Caiff yr arfer da ei rhannu felly er lles datblygiad mathemategol plant oed Cyfnod Sylfaen.
   Yn nogfen Dyfodol Llwyddiannus (Donaldson, 2015) pwysleisir y pwysigrwydd o athro neu athrawes yn sgalffaldio’r broses dysgu. Dywedir ‘Agwedd bwysig ar y sgaffaldio hwnnw yw creu cyd-destunau lle y gall plant a phobl ifanc ddangos y gallu i ddysgu’n annibynnol mewn sefyllfaoedd anghyfarwydd’ (Donaldson, 2015: 65). Trwy alluogi plant i ddefnyddio’r sgiliau yma yn y dosbarth byddwn yn eu paratoi ar gyfer eu dysgu am y dyfodol ac i gysylltu’r elfennau diriaethol i’r haniaethol i ddatblygu ac ehangu eu dealltwriaeth o gysyniadau ar draws y cwricwlwm ac mewn profiadau bywyd.

11. Atodiadau

11.1 Taflen Arsylwi – Gwers Ysgol A

11.2 Cwestiynau Cyfweliad Grŵp Ffocws 

· Beth ydych chi wedi bod yn gwneud heddiw yn ystod y wers Mathemateg?

· Beth wnaethoch chi fwynhau yn ystod yr her?


· Sut wnes ti ddefnyddio Numicon i helpu ti? Gallet ti ddangos i fi?

· Gallet ti ddangos i fi sut byddet ti’n gwneud y swm yma heb Numicon?


· Pa ffordd sydd yn well gyda thi, defnyddio Numicon i weithio allan y swm neu 
weithio’r swm allan heb Numicon, a pham?

· A oedd defnyddio Numicon i ymarfer symiau wedi helpu ti i gwblhau’r symiau hebddo Numicon?

· Pa wrthrych byddet ti’n dewis defnyddio pan rydych chi’n gwneud heriau mathemateg? (Tri math o wrthrychau – Numicon, Unifix a chownteri).




















11.3 Esiampl o gwestiwn datrys problem blwyddyn dau gwers Ysgol B

11.4 Esiampl o gwestiwn datrys problem blwyddyn dau gwers Ysgol B

11.5  Esiampl o gwestiwn datrys problem blwyddyn dau gwers Ysgol B

Symbolau Mathemategol (rhifolion, gweithrediadau mathemategol) yn cael eu defnyddio i fynegi cysyniad yr iaith symbolaidd; mae disgyblion yn dangos eu dealltwriaeth o'r cysyniad mathemategol trwy ddefnyddio iaith Mathemateg.
Haniaethol




Cysyniad mathemategol wedi ei gynrychioli trwy ddefnyddio lluniau yn lle'r gwrthrychau o'r cyfnod blaenorol; mae disgyblion yn mynegi sut maen nhw'n delweddu  a chyfathrebu'r cysyniad ar lefel darluniadol.
Portreadol




Cysyniad mathemategol yn cael ei gyflwyno gyda gwrthrychau; mae disgyblion yn archwilio'r cysyniad gan ddefnyddio'r gwrthrychau mewn gweithgaredd bwriadol.
Concrit















Cynllunio


 Cynllunio gwersi ar y cyd.


Arsylwi 


 Addysgu'r wers gyda chyfoedion yn arsylwi a chasglu tystiolaeth am ddysgu, meddwl ac ymgysylltiad y plentyn targed.


Adfyfyrio a chynllunio


 Adfyfyrio ar bob gweithgaredd trwy ysgrifennu nodiadau adfyfyriol.


 Mynd i'r afael â phob gweithgaredd yn ymwneud â'r cwestiwn ymchwil a rhagfynegi ymateb y disgyblion a sut i asesu hyn.


 Dewis tri phlentyn targed.


 Gwneud asesiadau neu gyfweliadau wedi'r wers megis grŵp ffocws.


 Cwestiynu a wnaeth bob gweithgaredd hybu'r newidiad neu welliant yn yr addysgu.


 Ceisio gwneud cysylltiadau rhwng pam roedd neu nad oedd gwelliant a beth yw'r camau nesaf.















1. Disgrifiad beth wnaeth digwydd?


2. Teimladau beth oeddech yn meddwl neu yn teimlo?


3. Gwerthusiad  beth oedd yn dda/wael am y sefyllfa?


4. Dadansoddiad beth oedd y rhesymau dros hyn?


5. Casgliad  beth arall gallech chi wedi gwneud?


6. Cynllun Gweithredu  beth fyddech yn gwneud tro nesaf?
















Llinyn


 Defnyddio sgiliau rhif.


Elfen


 Cyfrifo gan ddefnyddio dulliau meddwl ac ysgrifenedig.


Bl.1


 Mae plant yn gallu datrys problemau un cam sy’n cynnwys adio a thynnu, gan gynnwys problemau rhif coll, gan ddefnyddio gwrthrychau a lluniau. 


Bl.2


 Mae plant yn gallu datrys problemau un a dau gam sy’n cynnwys adio a thynnu, lluosi a rhannu syml, gan gynnwys problemau rhif coll.












Llinyn


 Defnyddio sgiliau rhif.


Elfen


 Cyfrifo gan ddefnyddio dulliau meddwl ac ysgrifenedig.


Derbyn





Bl.1


 Mae plant yn gallu datrys problemau syml mewn sefyllfa ymarferol sy'n cynnwys adio a thynnu syml hyd at 5.
 Mae plant yn gallu galw i gof 'un yn fwy' o fewn 20.
Mae plant yn gallu galw i gof 'un yn llai' o fewn 20.










Elfen 


Cyfrifo gan ddefnyddio dulliau meddwl ac ysgrifenedig.


Rheoli arian.


Mae plant yn gallu:


datrys problemau un a dau gam sy'n cynnwys adio a thynnu, lluosi a rhannu syml, gan gynnwys problemau rhif coll.


defnyddio gwahanol gyfuniadau o arian i dalu am eitemau hyd at £1.


cofnodi dyddiau'r wythnos, misoedd a thymhorau'r flwyddyn.


Amser.


galw i gof ffeithiau rhif hyd at 10, er mwyn deillio ffeithiau eraill.


Defnyddio ffeithiau rhif a'r berthynas rhwng rhifau.

